Mikkel Dencker (DF), 2013-05-16:
Dansk Folkeparti valgte sidste år at gå med i energiaftalen, som jo blev indgået mellem næsten alle Folketingets partier.
Det valgte vi at gøre af flere forskellige grunde – men ikke fordi vi deler regeringens målsætning om et fossilfrit Danmark, for det gør vi ikke.
Nej, først og fremmest handler det om, at vi ønsker at få indflydelse på en politisk aftale, som omfatter enorme milliardbeløb, og som har indflydelse på alle danskeres private økonomi og på vores erhvervslivs konkurrenceevne.
Derfor er det vigtigt for os at deltage i aftalen, ikke bare for at have indflydelse på selve aftaleteksten, men så sandelig også for at få indflydelse på den lange række af udmøntninger, der sker i løbet af aftalens i alt 8 år lange løbetid, og ikke mindst fordi aftalen trækker i retning af, at Danmark også i fremtiden vil være uafhængig af energi fra udlandet.
Det er en meget væsentlig prioritet for Dansk Folkeparti.
I Dansk Folkeparti ser vi store perspektiver i at udvinde skifergassen, for den vil kunne holde Danmark velforsynet med gas i årtier og samtidig bidrage med enorme beløb til statskassen.
Et andet vigtigt element i energiaftalen, som vi lægger vægt på, er, at energibesparelser indgår som en vigtig del.
For os er det en vigtig del af energipolitikken, for det er trods alt den nemmeste måde at nedbringe CO2-udslip på, hvis det er det, man går op i.
Det er også en vigtig måde at undgå import af energi på.
I det hele taget er det et godt parameter at sætte ind på, for alt andet lige giver det et mere økonomisk effektivt samfund, når vi har et energieffektivt samfund.
Danmarks konkurrenceevne styrkes også, når overflødigt forbrug af energi bliver minimeret.
Siden vi sidste år havde en tilsvarende debat her i Folketinget om energipolitikken og om energiaftalen, er der dukket en vigtig problemstilling om energiaftalen op.
Meget tyder nemlig på, at den finansiering, som var forudsat, da aftalen blev lavet, til at betale for aftalens elementer, måske ikke helt kan leve op til forventningerne.
Det rejser jo så spørgsmålet: Hvad skal vi så gøre, hvis der mangler penge?
Dansk Folkepartis svar er entydigt: Kommer der til at mangle penge til at betale for aftalens realisering, ja, så må aftalens udgifter skæres ned.
Der er projekter, som enten må droppes, beskæres eller udskydes.
For med denne energiaftale må vi sige, at Dansk Folkepartis smertegrænse er nået for, hvad vi kan acceptere at energipolitikken skal koste både for erhvervsliv og for forbrugere.
For Dansk Folkeparti er det som sagt vigtigt, at vores erhvervsliv ikke belastes af den førte energipolitik og taber konkurrenceevne over for udlandet.
Det vil nemlig koste arbejdspladser.
Derfor ser vi også gerne, at der arbejdes videre i retning af lempelser af erhvervslivets energiafgifter.
I den sammenhæng vil jeg slutte af med at nævne, at i det lys ærgrer det os lidt, at regeringen, Venstre, Liberal Alliance og Konservative for nylig valgte at skyde med spredehagl og sænkede selskabsskatten.
I stedet for mener vi, at man burde have brugt pengene mere målrettet på at nedsætte energiafgifterne for erhvervslivet med det beløb, som man i stedet brugte på selskabsskatten.
Så med de ord skal jeg sige, at vi takker for redegørelsen og ser frem til den fortsatte debat her i dag.